|  |  |
| --- | --- |
|  |  *See artikkel räägib paavstist; Konstantinoopoli patriarhi kohta vaata lehekülge Johannes XII (Konstantinoopoli patriarh).* |

---

**Johannes XII**, ladinapäraselt **Ioannes XII** (**Ottaviano Spoletost**, **Octavianus** või **Ottaviano dei Conti di Tuscolo**, 937– 964) oli paavst 955–964, seejuures 963–964 koos Leo VIII-ga. Ta oli 130. paavst. Ta oli 954–964 Rooma vürst ja senaator (*princeps atque omnium Romanorum senator*).

Ottaviano oli sündinud Roomas Via Lata piirkonnas 937. aasta paiku Spoleto hertsogi ja Rooma valitseja Alberico II pojana. Ühe versiooni järgi oli ta sündinud abieluvälisest suhtest, teise versiooni järgi oli tema ema Itaalia kuninga Ugo (Hugues Arles'ist) tütar Alda.

Ottaviano oli Alberico II ema Marozia kaudu paavst Johannes XI sugulane.

Ta sai Salvador Miranda järgi Marinus II ajal kardinaldiakoniks ja isa surma järel 31. augustil 954 Rooma valitsejaks.

Paavstiks saamine
-----------------

Alberico II kutsus 954 oma surivoodi juurde Rooma vaimulikud ja aadlikud, kes tõotasid talle, et valivad pärast Agapetus II surma uueks paavstiks Ottaviano, kes sai Johannes XII nime all paavstiks 16. detsembril 955.

Johannes XII oli paavstiks saades umbes 18-aastane. Teda peetakse praeguses ajalookäsitluses noorimaks paavstiks saanud isikuks. Mõnedel andmetel võis temast nooremana saada paavstiks Benedictus IX.

Johannes XII oli Johannes II järel teine isik, kes muutis paavstiks saades oma nime.

Otto I kroonimine keisriks
--------------------------

 Johannes XII ja Otto I Suur.
Johannes XII üritas 958 laiendada Kirikuriiki, mistõttu paavsti vägi ründas Capuat ja Beneventot, kuid Salerno vürst Gisulfo I suutis vaenupoolte vahel rahu sõlmida.

959 vallutas Itaalia kuningas Berengar II Spoleto hertsogiriigi ja tungis Kirikuriigi territooriumile. Johannes XII saatis abi lootuses 960 saadikud Saksa kuninga Otto I Suur juurde, keda ta kutsus Itaaliasse ja kellele ta pakkus keisri krooni.

Otto I kinnitas paavsti saadikutele, et ta kaitseb paavsti ja Kirikuriiki ning ei sekku Rooma siseasjadesse. Paavst lubas seepeale, et ei liitu Berengari ega tema poja Adalbertoga. Otto tungis 961 Itaaliasse ja marssis 31. jaanuaril 962 Rooma, kus Johannes XII kroonis ta 2. veebruaril 962 Rooma Peetri kirikus Saksa-Rooma keisriks, tema abikaasa Adelheidi aga keisrinnaks. Rooma elanikud andsid keisrile truudusvande ja lubasid Berengari mitte toetada.

Keiser pidas Roomas 12. veebruaril 962 sinodi, millel kohustati paavsti oma elukombeid muutma. Paavst kinnitas Verona piiskopiks Ratheriuse ning määras ametisse Saksa piiskoppe.

Otto I avaldas 13. veebruaril 962 privileegi (*Privilegium Ottonianum*), mille alusel pidi keiser või tema saadik andma paavstiks valitud isikule vastava kinnituse, uus paavst pidi andma keisrile truudusvande ja tunnustama keisrit Kirikuriigi isandana. Keiser kohustus tagama Kirikuriigi terviklikkuse ning lubas selle territooriumi laiendada.

Skisma
------

Keiser Otto I lahkus 14. veebruaril 962 Roomast, et võidelda Berengar II-ga. Kaitsjat, kuid mitte isandat soovinud Johannes XII otsustas tihendada suhteid Berengari poja Adalberto, Bütsantsi ja ungarlastega. Paavst läkitas nende juurde saadikud, kes nabiti aga Otto I sõdurite poolt kinni.

Johannes XII saatis seepeale saadikud Otto juurde, et oma tegevust õigustada. Paavst taunis ka, et Berengar II-lt tagasi vallutatud, kuid Kirikuriigile kuulunud linnad pidid andma truudusvande Ottole. Paavst võttis 962 Roomas pidulikult vastu Adalberto.

Esmalt rahumeelsel viisil suhteid siluda püüdnud Otto I saatis Rooma oma saadiku Cremona piiskopi ja krooniku Liutprandi, kes üritas keisri ja paavsti tüli vahendada.

Keisri pooldajad korraldasid peatselt Roomas ülestõusu ja 1. novembril (või 2. novembril) 963 naasis Otto I Rooma, paavst aga põgenes koos kogu paavstliku varakambri varaga Adalberto saatel Tivolisse. Otto kutsus 6. novembril Rooma Peetri kirikus kokku sinodi ja kohustas roomlasi tõotama, et nad ei vali tulevikus paavsti ilma tema loata.

Sinod kutsus Johannest kolm korda Rooma, kes keeldus sinodile ilmumast ja ähvardas osalejaid ekskommunikatsiooniga. Sinod leidis, et Johannes XII oli süüdi reetmises, pühaduse teotamises, mõrvas, intsestis, abielurikkumises ja simoonias ning ta tagandati 4. detsembril 963 ametist. Uueks paavstiks valiti kuuria ametnik (*protoscriniarius*) Leo VIII.

Johannes XII korraldas Roomas ülestõusu, mis suruti 3. jaanuaril 964 maha. Veebruaris 964 lahkus Otto I Roomast. Johannes XII-l õnnestus Roomas taas võim haarata, mistõttu Leo VIII pidi põgenema. Johannes XII korraldusel represseeriti Leo VIII pooldajaid.

Johannes XII pidas 26. veebruaril 964 Rooma Peetri kirikus sinodi, millel kuulutati eelmise sinodi otsused kehtetuteks, Leo VIII tagandati ametist ja ekskommunisteeriti koos oma toetajatega ning tema ametisse pühitsemine kuulutati kehtetuks. Sinodi otsusega tagandati ametist ka Ostia piiskop Sicco, kuna ta oli pühitsenud Leo VIII paavstiks. Otto I tuli aprillis 964 Rooma tagasi ja Johannes XII põgenes Campagnasse.

Tänapäeva kirikuloolased leiavad, et Johannes XII tagandamine polnud õigustatud, samas loetakse ka Leo VIII-t õigusjärgseks paavstiks, mistõttu tekkis olukord, kus korraga oli võimul kaks paavsti.

Suhted Poolaga
--------------

Johannes XII saatis 964 Poolasse Tuscolo piiskopi Egidiuse.

Kloostrireform
--------------

Johannes XII kinnitas Farfa, Subiaco ja Verduni piiskopkonnas asuva St. Vitoni kloostrite privileegid. Ta käis mais 958 Subiaco kloostris palverännakul.

Ta kinkis Roomas palverännakul viibinud munk Ekkehardile Ristija Johannese reliikviad.

Suhted Briti piiskoppidega
--------------------------

Johannes XII andis 957 Roomas palverännakul olnud Yorki peapiiskopile Oscytelile palliumi. Ta andis 960 palliumi Canterbury peapiiskopile Dunstanile.

Suhted Saksa piiskoppidega
--------------------------

Johannes XII rajas 12. veebruaril 962 toimunud sinodil Magdeburgi peapiiskopkonna ja Moseburgi piiskopkonna.

Ta andis palliumi Salzburgi ja Trieri peapiiskoppidele.

Uued kardinalid
---------------

Johannes XII määras 30 uut kardinali. Tema ajal sai kardinaliks hilisem paavst Benedictus V.

1. Benedictus (Benedetto), Porto piiskop
2. Benedictus (Benedetto), hilisem paavst Benedictus V
3. Benedictus (Bendetto), San Sisto kardinalpreester
4. Benedictus (Benedetto)
5. Bonfilius (Bonfilio)
6. Domnus (Domno)
7. Egidius (Egidio), Frascati piiskop
8. Georgius (Giorgio), San Pietro in Vincoli kardinalpreester
9. Gregorius (Gregorio), Albano piiskop
10. Gregorius (Gregorio), Ostia piiskop
11. Hadrianus (Adriano), San Lorenzo in Lucina kardinalpreester
12. Hadrianus (Adriano), Santa Maria in Trastevere kardinalpreester
13. Johannes (Giovanni), Sabina piiskop
14. Johannes (Giovanni), Santi Silvestro e Martino ai Monti kardinalpreester
15. Johannes (Giovanni), Santa Susanna kardinalpreester
16. Johannes (Giovanni)
17. Johannes (Giovanni)
18. Julianus (Giuliano)
19. Leo (Leone), Santa Balbina kardinalpreester
20. Leo (Leone), San Croce in Gerusalemme kardinalpreester
21. Petrus (Pietro)
22. Petrus (Pietro), Santi Giovanni e Paolo kardinalpreester
23. Sicco, Ostia piiskop
24. Stephanus (Stefano), Santa Cecilia kardinalpreester
25. Stephanus (Stefano),San Nereo ed Achilleo kardinalpreester
26. Stephanus (Stefano), Santa Sabina kardinalpreester
27. Theophilus (Teofilo), Palestrina piiskop
28. Theophylactus (Teofilatto), San Crisogono kardinalpreester
29. Theophylactus (Teofilatto), San Quattro Coronati kardinalpreester
30. Vidon (Vidone), piiskop

Surm
----

Johannes XII suri 14. mail 964 Campagnas. Ühe versiooni järgi sai ta südamerabanduse, teise versiooni järgi oli ta voodis ühe Stefanetta-nimelise abielunaisega ja jäi tolle abikaasale vahele, kes ta surnuks kägistas või peksis ning tema surnukeha aknast välja heitis.

Ta maeti Lateraani basiilikasse.

Johannes XII oli surres umbes 27-aastane. Hiljem pole ükski paavst nii noorelt surnud.

Hinnang
-------

"Catholic Encyclopedia" hinnangul oli Lateraani palee Johannes XII ajal pigem bordell, korruptsioonist kujunes aga Rooma üldine häbiplekk.

Kirjandus
---------

* Wilhelm Chraska: *Johannes XII. Eine Studie zu einem problematischen Pontifikat*. Aalen 1973.
* Karl Hampe: *Die Berufung Ottos des Grossen nach Rom durch Papst Johannes XII*. "Historische Aufsätze K. Zeumer zum 60. Geburtstag als Festgabe dargebracht". Weimar, 1910: 153–168.
* Ernst-Dieter Hehl: *Der wohlberatene Papst. Die römische Synode Johannes' XII. vom Februar 964*. K. Herbers, "Ex ipsis rerum documentis. Beiträge zur Mediävistik. Festschrift für H. Zimmermann". Sigmaringen, 1991: 257–275.
* J. N. D. Kelly: *The Oxford Dictionary of Popes*. 1996.
* *Liber Pontificalis*.
* Harald Zimmermann: *Die Deposition der Päpste Johannes XII. Leo VIII. und Benedikt V*. "Mitteilungen des Instituts für Österreichische Geschichtsforschung" 68, 1960: 209–225.
* Harald Zimmermann: *Prozess und Absetzung Papst Johannes XII. Quellen und Urteile*. "Österreichisches Archiv für Kirchenrecht" 12, 1961: 207–230.

Välislingid
-----------

* Artikkel Johannes XII kohta. *(inglise keeles)*
* Artikkel Johannes XII kohta. *(inglise keeles)*
* 963. aasta Rooma sinod. *(inglise keeles)*
* Artikkel kroonik Liutprandist. *(inglise keeles)*
* Artikkel Frascatist. *(inglise keeles)*
* Artikkel munk Ekkehardist. *(inglise keeles)*
* Johannes XII dokumendid.
* 10. sajandi kardinalid.

|  |  |  |
| --- | --- | --- |
| Eelnev**Agapetus II** | **Rooma paavst**955–965 | Järgnev**Leo VIII, Benedictus V** |


Roomakatoliku kiriku paavstid

**1.–4. sajand:** Peetrus **·**  Linus **·**  Anacletus I **·**  Clemens I **·**  Evaristus **·**  Aleksander I **·**  Sixtus I **·**  Telesphorus **·**  Hyginus **·**  Pius I **·**  Anicetus **·**  Soter **·**  Eleutherus **·**  Victor I **·**  Zephyrinus **·**  Calixtus I **·**  Urbanus I **·**  Pontianus **·**  Anterus **·**  Fabianus **·**  Cornelius **·**  Lucius I **·**  Stephanus I **·**  Sixtus II **·**  Dionysius **·**  Felix I **·**  Eutychianus **·**  Caius **·**  Marcellinus **·**  Marcellus I **·**  Eusebius **·**  Miltiades **·**  Silvester I **·**  Marcus **·**  Julius I **·**  Liberius **·**  Damasus I **·**  Siricius **·**  Anastasius I

**5.–8. sajand:** Innocentius I **·**  Zosimus **·**  Bonifatius I **·**  Coelestinus I **·**  Sixtus III **·**  Leo I Suur **·**  Hilarius **·**  Simplicius **·**  Felix III **·**  Gelasius I **·**  Anastasius II **·**  Symmachus **·**  Hormisdas **·**  Johannes I **·**  Felix IV **·**  Bonifatius II **·**  Johannes II **·**  Agapetus I **·**  Silverius **·**  Vigilius **·**  Pelagius I **·**  Johannes III **·**  Benedictus I **·**  Pelagius II **·**  Gregorius I Suur **·**  Sabinianus **·**  Bonifatius III **·**  Bonifatius IV **·**  Adeodatus I **·**  Bonifatius V **·**  Honorius I **·**  Severinus **·**  Johannes IV **·**  Theodorus I **·**  Martinus I **·**  Eugenius I **·**  Vitalianus **·**  Adeodatus II **·**  Donus **·**  Agatho **·**  Leo II **·**  Benedictus II **·**  Johannes V **·**  Conon **·**  Sergius I **·**  Johannes VI **·**  Johannes VII **·**  Sisinnius **·**  Constantinus **·**  Gregorius II **·**  Gregorius III **·**  Zacharias **·**  Stephanus II **·**  Paulus I **·**  Stephanus III **·**  Hadrianus I **·**  Leo III

**9.–12. sajand:** Stephanus IV **·**  Paschalis I **·**  Eugenius II **·**  Valentinus **·**  Gregorius IV **·**  Sergius II **·**  Leo IV **·**  Benedictus III **·**  Nicolaus I **·**  Hadrianus II **·**  Johannes VIII **·**  Marinus I **·**  Hadrianus III **·**  Stephanus V **·**  Formosus **·**  Bonifatius VI **·**  Stephanus VI **·**  Romanus **·**  Theodorus II **·**  Johannes IX **·**  Benedictus IV **·**  Leo V **·**  Sergius III **·**  Anastasius III **·**  Lando **·**  Johannes X **·**  Leo VI **·**  Stephanus VII **·**  Johannes XI  **·**  Leo VII **·**  Stephanus VIII  **·**  Marinus II **·**  Agapetus II **·**  Johannes XII **·**  Leo VIII **·**  Benedictus V **·**  Leo VIII **·**  Johannes XIII **·**  Benedictus VI **·**  Benedictus VII **·**  Johannes XIV **·**  Johannes XV **·**  Gregorius V **·**  Silvester II **·**  Johannes XVII **·**  Johannes XVIII **·**  Sergius IV **·**  Benedictus VIII **·**  Johannes XIX **·**  Benedictus IX **·**  Silvester III **·**  Benedictus IX **·**  Gregorius VI **·**  Clemens II **·**  Benedictus IX **·**  Damasus II **·**  Leo IX **·**  Victor II **·**  Stephanus IX **·**  Nicolaus II  **·**  Aleksander II **·**  Gregorius VII **·**  Victor III **·**  Urbanus II **·**  Paschalis II **·**  Gelasius II **·**  Calixtus II **·**  Honorius II **·**  Innocentius II **·**  Coelestinus II **·**  Lucius II **·**  Eugenius III **·**  Anastasius IV **·**  Hadrianus IV **·**  Aleksander III **·**  Lucius III **·**  Urbanus III **·**  Gregorius VIII **·**  Clemens III **·**  Coelestinus III **·**  Innocentius III

**13.–16. sajand:** Honorius III **·**  Gregorius IX **·**  Coelestinus IV **·**  Innocentius IV **·**  Aleksander IV **·**  Urbanus IV **·**  Clemens IV **·**  interregnum **·**  Gregorius X **·**  Innocentius V **·**  Hadrianus V **·**  Johannes XXI **·**  Nicolaus III **·**  Martinus IV **·**  Honorius IV **·**  Nicolaus IV **·**  interregnum **·**  Coelestinus V **·**  Bonifatius VIII **·**  Benedictus XI **·**  Clemens V **·**  interregnum **·**  Johannes XXII **·**  Benedictus XII **·**  Clemens VI **·**  Innocentius VI **·**  Urbanus V **·**  Gregorius XI **·**  Urbanus VI **·**  Bonifatius IX **·**  Innocentius VII **·**  Gregorius XII **·**  interregnum **·**  Martinus V **·**  Eugenius IV **·**  Nicolaus V **·**  Calixtus III **·**  Pius II **·**  Paulus II **·**  Sixtus IV **·**  Innocentius VIII **·**  Aleksander VI **·**  Pius III **·**  Julius II **·**  Leo X **·**  Hadrianus VI **·**  Clemens VII **·**  Paulus III **·**  Julius III **·**  Marcellus II **·**  Paulus IV **·**  Pius IV **·**  Pius V **·**  Gregorius XIII **·**  Sixtus V **·**  Urbanus VII **·**  Gregorius XIV **·**  Innocentius IX **·**  Clemens VIII

**17.–20. sajand:** Leo XI **·**  Paulus V **·**  Gregorius XV **·**  Urbanus VIII **·**  Innocentius X **·**  Aleksander VII **·**  Clemens IX **·**  Clemens X **·**  Innocentius XI **·**  Aleksander VIII **·**  Innocentius XII **·**  Clemens XI **·**  Innocentius XIII **·**  Benedictus XIII **·**  Clemens XII **·**  Benedictus XIV **·**  Clemens XIII **·**  Clemens XIV **·**  Pius VI **·**  Pius VII **·**  Leo XII **·**  Pius VIII **·**  Gregorius XVI **·**  Pius IX **·**  Leo XIII **·**  Pius X **·**  Benedictus XV **·**  Pius XI **·**  Pius XII **·**  Johannes XXIII **·**  Paulus VI **·**  Johannes Paulus I **·**  Johannes Paulus II

**21. sajand:** Benedictus XVI **·**  Franciscus


{{{päis}}}

{{{sisu}}}